Salbuespenek egiten dute araua | Bizigiro | Berria\nMetalezko hesiekin. Oinezkoentzat hamar sarbide antolatu dituzte hiri barne inguruan. Gainerateko karrikak hertsi dituzte. ISABELLE MIQUELESTORENA\nEta halako batean begi bistakoa egin da argazkia. Autobus geltoki ondoko bide zerratuan, hor daude Privilege enpresa pribatuak kontratatu dituen zaintzaileak. Denak beltzak. Eta parean hor dago andrea, larru zuhaileko ile zuriduna. Baionesa dela aldarrikatzen ari da, eta pasatu nahi du. Eskumuturrik ez du. Etxen ahantzi duela. Egunero bezala bere ogia erostera joan nahi duela besterik gabe. Baina okina hesiaren bestaldean du. Jarri berri dute hesia. 10:00ak arte urririk zuen pasatzea. Baina 10:00ak iragan berririk, 03:00ak arte horra araua. Eskumutur gorria eskumuturrean behar da. Zortzi euroren truke ordaindua baiones ez direnentzat. Baiones gisa, berriz, urririk, baldin eta nortasun agiria eta hiru hilabete baino gutxiago duen faktura bat erakusten bada. Interneten eskatuz geroz, baita beste datu batzuk ere eskatu dituzte. Fitxaketa handi baten itxuratik ez da urrun kontua. Hori bai, beti gelditzen da ere aukera hau. 10:00ak baino lehen sartu perimetrora, eta, gero, hortik ez atera. Perimetro barnean, kontrolik ez.\nBaina izenik eman nahi ez duen andre honen kasua bestelakoa da. Haserre jarri da. «Ongi hasten da!». Kontua ez dela zortzi euro ordaindu ala ez. Printzipio kontu bat dela. Urruntzen da anderea zaintzaileengandik eta ahapeka hasten: «Ez naiz arrazista, baina niri ateak ixtea, eta gainera, horiek... Ez du inteligentzia maila, ageri du». Eta horra begi bistakoa. Gauz idazleak Debout-Payé (Le nouvel Attila) eleberrian nabarmentzen duena zaintzaileen egunerokoaren oihartzuna: «Ez diezaiogula gezurrik konta geure buruari. Zaintzaile beltzak irudikatzen du zibilizazioak irudikatu nahi duen beltza. Salbai onaren irudia. Beldurtzen duena, handia dena eta obeditzen duena. Eta horrekin jostatzen dira denak», Gauz idazleak Mediapart aldizkarian erranak berretsiak dira hemen.\nArgi, hemen, ordainketa kontu bat baino anitzez urrunago doa gaia. Hiri baten testuinguru batean, non, azken batean, herriko etxe batek bere karrikak enpresa pribatu bati delegatu baitizkio. Jakinez, CRSak ere ez direla urrun.\nHori esperimentatu du beste baiones batek geltoki ondoko sartze hetsian. Lagun taldea xanpain botilekin sartu nahi dute bestara. Horrela hasten baitituzte urtero Baionako bestak. Baina xanpaina ezin pasatu, berinazko botilak debekatuak direlako. «Segurtasun kontu bat da. Zauriak saihesteko», esplikatzen du Marc zaintzaileen nagusiak. Futbol txapelketako finala du hartzen adibidetzat. Lyon aldean zegoela zaintza lanetan, finala pantaila handi batean transmititzen aritu zirela. Berinak ez ziren debekatu. Eta finaletik landa jazarraldi bat jasan behar izan zutela. Jazarraldiak saihestea, hori badela ere helburuetako bat ez du gordetzen Marcek. Baina berriz xanpaina kontu, xanpaina plastikozko botiletara ezin transferitu. Doi bat haserretzen hasi dira baionesak. Orduan, CRSak hurbildu zaizkie. Deus erran gabe, baina armak eskuetan. Ez hurbilegi ere, baina soilik erakusteko hor direla.\n«Oraino!», beste hau kontrolez nazkatua da. Izan ere, bi kontrol gune daude. Bata eskumuturrentzat eta hori aitzin beste bat zakuentzat. Delako, preseski, berina debekatzeko. Zaku guztiak irekiarazten dituzte zaintzaileek, ikusteko zer dagoen barnean. «Eskubidea duzu zakua ez irekitzeko», erantzuten dio zakua irekitzea trabagarri zaionari. «Baina orduan, ez zara sartuko».\nSegurtasun, iragazi eta kontrol hori guztia bazen azken urteetan, atentatu arriskuak zirela argudiatuz. Baina orain areagotu dira, eskumutur kontu horrekin.\nEskumuturrak ordaintzea normala zaien anitz ere badira. Horri esker segurtasuna indartuko dela espero dutela diote lekuko batzuek. Ghislaine kasu horretan da: «Espero dut horrela ez direla gehiago sartzen ahalko arazoak sortzen dituztenak».\nPreseski, segurtasun kontuek besten aurrekontuak garestitzen dituztela esplikatu izan du Herriko Etxeak. Eta horri aurre egiteko erabiltzekoa duela dirua. 550.000 euro inguruko gastua dauka eskumutur eta segurtasun egitura berri horrek guztiak.\nEta horra hautua, beraz, bestazaleak ordainaraztea. Edozein gertakari pribatu balitz bezala. Baina hemen hiri bat da, non badiren jendeak bizi. Non badiren zerbitzuak, non badiren saltokiak. Baina horietara sartzeko ere beharrezkoa da eskumuturra, horrek sortzen dituen kontraesanekin. Non jartzen den marra gorria. Adibidez, farmaziara joan behar duena pasatzen uzten du Nasser zaintzaileak. «Hil ala biziko kontu bat baita», argudiatu du. Telefonoa hautsia duenak telefono saltzailearengana joateko, berriz, ezin: «Aitzakia horrek ez du funtzionatzen». Erosketak egin beharra ere ez da aski.\nEta gero, badira ere bizi ez, baina barne horretan lanean ari direnak. Hor, profesionalen kasuan, eskumuturra urririk, baina lan kontratuak erakutsi behar.\nBesta animatzen ari direnentzat eskumuturrak urririk dira. Baina, baldin eta egitarau ofizialean sartuak badira, alternatibokoen kasuan, gauzak ez dira hain argi. Patxondo peñakoek jakinarazi dute egunero programatu kontzertuetako musikariei ordaindu behar izan dizkietela eskumuturrak. Talo saltzen ari diren Baionako ikastoletako gurasoen kasuan, Baionakoak ez diren gurasoek eskumuturra ordaindu behar izan dute ere, zer, eta taloen egitera sartzeko.\nBaionako besten gastuak nork ordaindu behar dituen, azkenean, eztabaida horrek, zalantzarik sortzen ez duen erantzunik ez du aurkitu oraino, itxura guztien arabera.


Langabezia eta prestazio ekonomikoak herritarren ohiko kexen artean daude. | Consumer\nLangabezia eta prestazio ekonomikoak herritarren ohiko kexen artean daude.\nBanketxeekin eta etxebizitzarako sarbidearekin ere partekatzen dituzte arazoak lehen postuetan\n2011. urtean, langabezia, prestazio ekonomikoak, bankuekiko arazoak eta etxebizitza eskuratzea izan dira herritarrek Arartekoaren bidez izan dituzten kexarik ohikoenak.\nEnpleguaren arloan, Arartekoak estatuko eta autonomia-erkidegoetako enplegu-zerbitzu publikoen arteko koordinaziorik ezarekin zerikusia zuten gaietan esku hartu zuen, langabeei ematen zaien informazioan izandako akatsak konpontzeko eta prestazioak berandu kobratzeko. Gainera, Lan Ministerioari informazioa eskatu zitzaion iraupen luzeko langabeen egoera nola hobe daitekeen azaltzeko, eta gizonen eta emakumeen arteko soldata-bereizkeriari buruzko ofiziozko ikerketa hasi zen.\nIkuskaritzak giza baliabideak nahiz baliabide materialak gehitzeko ere jardun zuen, erakunde ofizialen, hala nola Enplegu Zerbitzu Publikoaren edo Soldatak Bermatzeko Funtsaren (Fogasa) lan-gainkarga arintzeko. Izan ere, arlo horretako azken esku-hartzeetako batek zerikusia du Enplegua Erregulatzeko Espedienteetatik (EEE) eratorritako langabezia-prestazioak berandu onartzearekin. Gai honi buruzko kexa ugari jaso ondoren, prozesu arinagoa bideratzea lortu da.\nHorrez gain, Ekonomia Estatu Idazkaritzan ikerketa bat egin zen pentsio-planen eta -funtsen araudia aldatzeko aurreikuspenak ezagutzeko, langabezian zeuden herritar batzuek zailtasunak baitzituzten beren funtsak erreskatatzeko. Hirugarren hiruhilekoan hartzekodunen konkurtsoan deklaratu behar izan ziren familiak %23,5 hazi zirenez, Arartekoak proposatu zuen mekanismoak sortzea aldeen artean akordioa lortzeko eta, itunik ez badago, erabakia hartuko duen organo baten artean. Maileguen eta hipoteken klausulak gogortzeko ofiziozko jarduera bat ere ireki zen, izan ere, produktu horiek ez dute informazio egokirik ematen berekin dakartzaten arriskuei buruz, legezkoak izan arren. Hain zuzen, Espainiako hipoteka-sistemari eta laster aurkeztuko den katastroari buruzko txosten batean ari da lanean erakundea.\nEtxebizitzaren arloan, Administrazioak onartu dituen iradokizunak nabarmentzen dira, premia bereziagatik etxebizitza eskaerak edo etxea utzarazteko ezeztapenak direla eta. Gainera, babes publikoko etxebizitzei buruzko ia 40 ikerketa egin dira, interesdunek planteatutako arazoak konpontzeko. Gainera, laguntza-sistemak gainbegiratzen jarraitu zuen, hala nola Alokairuko Sozietate Publikoaren kontratuak edo Emantzipazioko Oinarrizko Errenta, eta autonomia-erkidegoekin ofiziozko ikerketa bat hasi zen milaka etxebizitza hutsik egoteko aukerari buruz.\nDefendatzailea herri kexak paro-eu prestaciones-eu


Bi koronabirus kasu berri baieztatu dituzte Orion - Orio - Karkara.eus\nBi koronabirus kasu berri baieztatu dituzte Orion\nKarkara 2020-03-28 14:45\nEusko Jaurlaritzak emandako datuen arabera, bi positibo berriekin, Orion 3 herritar daude COVID-19 birusak jota. Orokorrean, positibo kopuruaren igoera nahikoa apala izan da eskualdean.\nZumaian eta Orion atzeman dituzte zazpi kasu horietako lau: azken 24 orduetan zortzi kasu izatetik hamar izatera pasatu da Zumaia eta kasu bat izatetik hiru izatera Orio. Aldiz, Getarian, Azkoitian eta Zarautzen kasu bana atzeman dute: Getarian eta Azkoitian hiru dira jada, eta Zarautzen 42. Gainerako herrietan, zifra berarekin segitzen dute: Azpeitian hiru kasu daude baieztatuta, eta Aian bakarra. Bailarako gainerako herrietan ez dago positibo kasurik. Halere, proba egin dioten herritarren araberakoa da datu hori, eta baliteke Jaurlaritzak kaleratutako datuez haratago, birusa duten herritarrak gehiago izatea.


Ipar eta Hego Euskal Herriko errugbi taldeak batuko dituen liga jokatuko da - Goierriko Hitza : Goierriko Hitza\nIpar eta Hego Euskal Herriko errugbi taldeak batuko dituen liga jokatuko da\nIpar eta Hego Euskal Herriko errugbi taldeak batuko dituen euskal errugbi liga berria abuztuaren 17tik irailaren 7ra jokatuko da. Ordiziako Altamira zelaiean izango da finala.\nArgazkia: Ainhoa Muriel\nEuro Basque Rugby Challenge izena hartuko du euskal errugbi liga berri honek, eta iparraldeko eta hegoaldeko 7 talde bilduko ditu: Aviron Bayonnais, Biarritz Olympique-Pays Basque, Anglet, Hernani, Ordizia, Getxo eta Bera Bera. Lehiaketa Lakuako gobernuak eta Akitania-Euskadi-Nafarroa euroeskualdeak bultzatu dute.\nBi multzotan banatu dituzte taldeak. A multzoan Aviron, Hernani eta Getxo daude; B multzoan, berriz, Biarritz, Angelu, Ordizia eta Bera Bera. Ligaxkako partidak Abuztuak 17, 24 eta 31n jokatuko dira; eta multzo bakoitzeko lehenak Irailaren 7an Ordiziako Altamira zelaian jokatuko den finalera sailkatuko dira.


Liztor beltzaren bi habia inaktibatuta, Elgetan - Elgeta - Goiena.eus\nLiztor beltzaren bi habia inaktibatuta, Elgetan\nUbane Madera 2015-08-13 13:18\nMankomunitateko teknikaria pozoia botatzen, Bastarrika inguruan.\nBastarrika baserriaren inguruetan aurkitutako liztor beltzaren habia bati eta Torrealdean geratuta zegoen eraikin batean aurkitutako beste habia bati pozoia bota die Debagoieneko Mankomunitateak, liztor beltza akabatu eta inguruan kalterik eragin ez dezan.\nIraitz Lazkanok, Elgetako alkateak jakinarazitakoaren arabera, habia txikiak dira neutralizatu dituztenak, oraindik guztiz garatu gabekoak, habia primarioak.\nHark gaineratu du iaz baino liztor beltzaren habia gehiago dabilela aurtengo abuztuan azaltzen. Orokorrean izan ere, halaxe da. Elgetaren kasuan, orain hilabete eta erdi halako beste bi kendu zituzten.\nEta Debagoienari dagokionez (Aramaio eta Arrasate kontatu barik) iaz 75 habia desaktibatu zituen Debagoieneko Mankomunitateak. Gehienak, Oñatin eta Bergaran, esparru handiagoa dutelako bi udalerri horiek.


EHU Udako Ikastaroa “Zientzia eta berrikuntza ekoizpen ekologikoan” – 2017.06.26-27 [Agurain] « CEA Green Lab\nEkainaren 26 eta 27an, EHUko udako ikastaroen baitan, “Zientzia eta berrikuntza ekoizpen ekologikoan” ikastaroa izan zen Agurainen. Hizlarien gehiengoa NEIKER-eko ikerlariak izan ziren, baina horretaz gain, EHUko Farmazia fakultateko bi ikerlari, Biolurreko albaitaria, Salamankako Unibertsitateko ikerlari bat eta Eusko Jaurlaritzako Hazien zerbitzuko ordezkari bat ere egon ziren hizlari moduan. Lau gai-multzo nagusi jorratu ziren, guztiak ekoizpen ekologikoaren barruan: lurtzorua, plagak eta gaixotasunak, abeltzaintza eta haziak (hemen ikastaroko egitaraua). Jarraian, ikastaro honen ondorioz sortutako hausnarketa edota zalantza nagusi batzuk adieraziko ditut, baita ikastaroko mahai inguruan hitz egin ziren zenbait kontu ere.\nHasteko, ikastaroan zehar behin eta berriz atera zen sentsazio bat aipatuko dut: ikerlari eta nekazarien arteko harreman eza. Komunikazio harreman eskasa dago bien artean. Hasteko nekazaritza ekologikoa egiterako orduan gutxitan hartzen dira hauen beharrak kontuan. Eta dauden ikerketen emaitzak nekazarien artean zabaltzeko ere zailtasun nabarmenak igartzen dira.\nFinantzaketari dagokionean, nekazaritza ekologikora zuzendutako ikerketa proiektuetara diru gutxi bideratzen da. Ezinbestekoa da finantziazio gehiago arlo honetan aurrerapausoak eman nahi baditugu. Gainera, gaur egungo ikerketa gehienetan nekazaritza ekologikoa konbentzionalarekin alderatzen da. Nire ustetan abiapuntu akats bat dago. Azken urteotan garatutako “Nekazaritza konbentzionala” deritzogun hori ez da iraunkorra, eta agortuta dagoen eredu bat den heinean baztertu egin beharko genuke, ez dauka zentzu handirik harekin konparaketetan sartzeak. Argi daukag\nu nekazaritza ekologikoa dela etorkizuneko eredua, horregatik, ikerketak egiterako orduan, nekazaritza ekologikoaren barruan egon daitezken praktika desberdinen alderaketa egin beharko litzateke, gure lurraldearekin bat datorren ekoizpenaren eraginkortasunean aurrera egiteko helburuarekin.\nBestalde, ikerketa holistikoen hutsunea nabari da. Gaur egun, epe motzeko proiektuekin lan egiten da, galdera edota arazo oso zehatzei erantzunez. Ikerketa hauek, normalean, oso teorikoak izaten dira eta ikerketa aplikatu edota esperimental gehiagoren beharra ere nabari da, bai nekazaritzan eta baita abeltzaintzan ere.\nAzkenik, nahiz eta ikastaroa zientzia eta berrikuntzan oinarritu, ezin ahaztu ditzakegu lehenengo sektoreko langileak. Dituzten baldintzak eta zailtasunakkontuan hartu behar ditugu, baita elikagaiak ekoizteko eta ingurumena babesteko egiten duten lana ere. Ekoizpen hutsari begiratzeaz gain, gizarte ikerketak ere egin beharko lirateke sektore honen baldintzak hobetzeko asmoz.\nLaburbilduz, ikastaro honetan ekoizpen ekologikoaren inguruko ikerketen aurrerapenak ikusi ahal izanditugu baina argi dago oraindik bide luzea dugula aurretik.


Ibinagabeitia Proiektua / Euzko-Gogoa (1952ko maiatza-ekaina 5/6)\nOrrila-Garagarrila. 5-6 garren zenbakiak) —\nIX. 29.— Baldin zindotasunaren indarra, iñoiz ez ikusi ez ditugunengan ala etsai batengan ere ura maitatzeraiñokoa baldin ba'da, arrituko al gera, arremanak izan ditzakenengan onbidea ta zintzotasuna ikusten ditula uste dunean, gizonaren biotza ukitua ba'da? Ala ere, adiskidetasuna artutako onegiñaz da sendotzen ta ikusitako eraspenaz, oitura elkartuta. Guziok gogoaren eta maitasunaren lenbiziko igidurarekin batzen diranean, onginai aundi ta arrigarri bat biztutzen da. Zenbaitek uste dute adiskidetasunak aulkerian dula bere erroa, ez duguna iñoren bidez eskuratzeko naiean; yatorri apala ta ez zintzoa damaiote, gabe ta eztasunetik yaio dedilla nai dute-ta. Orrela ba'litz, nork bere burua iñulagotzat euki ta adiskidetasunerako gaiago genuke; egin-egiñean ere, oso bestera agitzen da.\n30.— Nor bere buruagandik geiago entzindu, iñoren bearrik ez izateko ontzaleago ta yakintsuago izan eta geiago ere adiskidegoak billatzen eta erabiltzen ari da. Zer, ba? Apirkarra'k nire bearrik ote? Ez, noski; ez ta nik arenik ere. Maite nun nik, ordea, aren ekandunaz arrituta: ark, berriz, bearrbada, nire aztura aintzat euki ta maite niñun. Oiturak geitu zun elkarren onginaia. 0bari aundi asko etorri zitzaizkigun; auen itxaropena, ordea, ez zan maitasunaren erroa izan.\n31.— Ongilleak eta eskuzabalak yitez geran bezelaxe, ez esker ona eskatzeko (ez baitugu onegiña irabazitan ematen, izatez, ordea, emakoiak gera), orobat ere, uste dugu adiskidetasuna billatu bear dala, ez sari baten usteaz, maitasunean bertan bere onura dagolako baizik.\n32.— Abere-giza, guzia atsegiñera yotzen dutenak (1) oso bestelako iritzikoak ditugu; ez da arritzeko: beren gogoetak oro gauza ain apal eta gutxiestekora beititu ditutenek, ezin dute ezer goraturik, aundirik, yainkozkorik, ikusi. Bazter ditzagun, ba, mintzaldi ontatik, eta guk geronez, ulerrtu dezagun izaerak berak sortu ditula maitasunaren biotz-eragiña ta maitasunaren indarra, zindotasuna ezagutu ezkero. Onen billa dabiltzanak urbiltzen eta elkartzen dira, maitatzen asi dutenaren yardunbide ta izakeraz gozatzeko; maitasunean oso ainbatekoak izatea nai dute ta eskatzera baiño ongi egitera etziñagoak ditugu. Norlenka omengarria sortzen da aien artean, ta orrela adiskidetasunetik onura oso aundiak yasoko dira, aulkerian baiño izaeran yatorri zindoago ta egiazkoagoa dularik. Onuan oiñartu ba'litute adiskidetasunak ura aldatu ezkero ondatuko lirake. Baiñan izaera ezin aldatu dalarik, egizko adiskidetasunak betikoak ditugu. Ba-dakusazute adiskidetasunaren erroa zein dan, onen aitzi zerbait esan nai ez ba'duzute.\nFANI.— Ez, Leli, yarraitu, arren; ni baiño gazteago dudan Eskebola'ren orde erantzuten baitut, eskubidez.\n33.— ESKEBOLA.— Zuzen diozu; entzun dezagun, beraz.\nX. LELI.— Entzuzute, ba, gizon zintzook, adiskidetasunari buruz, Eskipi'k eta biok maiz ari izan ditugun bulkoak. Adiskidetasunak biziaren amaieraiño irauteak baiño gauza zaillagorik ez dagola zion: sarritan, ba, onurabideak elkar-aitzikoak dirala gertatzen da, ala erri-gaiari buruz iritzi ez berdiñak izatea, bai ta gizonen aiurria aldatzen da ere, naiz zorigaitzak dirala, naiz urteen lorragatik. Gaztetasuna yartzen zun erakusburuz; sarri askotan gaztetxoek toga zuria yanztean beren adiskidego bizienak alde bat uzten ditute.\n34.— Aitzitik, baldin gizaro arte iraun, erazten ba'ditute, austen dira batzutan norgeiagoka batengatik, naiz emaztearen autatzeagatik, naiz biak batera yadetsi ez dezaketen edozein obarigatik. Adiskidego batzuek luzaroago iraun ba'dute, sarri austen dira ere, aginbide batean, naikide diranean; adiskidetasunen zigor aundiena diru-gosea dugu, gizon geienetan, eta, zintzoenetan, aginbide ta ospearen elkarren leia: orregatik sortu dira maizetan etsaigo aundienak adiskide mamiñenen artean.\n35.— Lipizta aundiak sortzen dira ere, ta bidezkoak maizenik, adiskideari zuzen ez dan zerbait ezkatzen zaienean, galdukeri-laguntzailleak edo zuzengabekeri baten, aldekoak izatea bezela. Ezetza ematen dutenai, zintzoki ari ba'dira ere, adiskidetasun-zorrari uts egitea leporatzen diete morroi etorri nai izan ez dietenek; adiskide bati edozer eskatzeko bekoki dutenek, berriz, beren eskatzeaz beraz agertzen dute adiskide batengatik edozer egiteko gertu daudela; auen espak dirala bide, adiskidego zarrak galdu bakarrik ez, betiko gorrotoak sortzen dira ere. Orrela, ba, Eskipi'k zionez, ainbeste alabearrek zemaitzen dute adiskidetasuna ta guzietatik iges egiteko yakintza ez da naikoa, zoriona ere bearra da, aren aburuz.\nXI. 36.— Dakusagun, ba, lenik, on ba'zaizue, maitasunean leia noraiño eldu bear dan. Koriolan'ek adiskideak baldin ba'zitun, arekin, iskilloak aberriaren aurrka erabilli bear ote zituten? Eta Vekelin'ek eta Meli'k beren buruak errege egin nai zitutenetan, aien adiskideak lagundu bear ote zitzazkieten?\n37.— Tiberi Grak'ek erroa nasten zun eta geronek ikusia dugu Tubero'k eta aren adinkideek nola alde batera utzi duten. Kuma'ko Kai Bolosi, zure sendiaren etxakide zana, Eskebola, Popili Lena ta Errupili kontsulen, batzarrkide nintzan nigana zitzaidan arrenka, ta azketsi nezan; Tiberi Grak'ekiko zun oniritzia ematen zun, zuribidetzat; ark zer nai ta berak ura egin bear zula uste zun: «Zer, esan nion, Kapitoli'ri su eman zenizaion nai izan ba'lu ere?» «Iñoiz ez zun ori nai izango; nai ezkero, ordea, men egingo nion». Ori itz nardagarria! Ta egin ere, orixe egin, zun ta esan zuna baiño geiago ere. Tiberi Grak'en ausardiari ez baitzitzion yarraikatu, aixatu egin zun; ez zan aren samiñaren lagun izan, aren otsemaille baizik. Orrela, bere zentzugabekerian, auzibide berri baten izuaz, Asi'ra iges eta etsaiengana zan; an, erriaganako bere gaizki egiña, neke zuzenbidezko ta ikaragarriz, ordaindu zun. Ez da uts baten zuribidea adiskide baten ederragatik ura egin duzutela, zintzotasunaren usteak adiskidetasuna sortu zun ezkero, nekeza da ark irautea zintzotasunetik alde ba'dagizute.\n38.— Bidezko ba'deritzagu, bai nai duten guzia adiskideai ematea, bai nai dugun guzia aiengandik eskuratzea, yakitun oso ta beteak izan bear genuke orrek ondore txarrik ekarri ez dezan. Baiñan, begi aurrean dauzkagun adiskideai buruz, ikusi, mintzatzen entzun eta eguneroko bizian arkitu oi ditugunai buruz ari gera. Orrelakoxeen artean artu bear ditugu ereduak eta, batez ere, yakintzara geien urbiltzen diranen artean.\n39.— Ba-dakigu (gure gurasoengandik ikasia baitugu), Papu Emili, Kai Luskini'ren adiskide miña izan zala; birritan izan ziran kontsul batera ta eslaritzan (2) kideak ere bai. Irakatsi ere digute, Mani Kuri ta Tiberi Korunkani elkarren eta lenagokoen adiskide aundiak zirala. Ezin dugu susmatu ere, aietako batek uste onaren, ziñaren naiz erriaren kaltekorik adiskideari eskatu izatea. Orrelako gizonez ari gerala, esan bearrik ere ez baitago, eskatzekotan ere, ez zun lortuko, gizon zintzo-zintzoak izan baitziran eta ainbateko gaizkia da alakorik eskatzea ta eskatua egitea. Tiberi Grak'ek, ordea, Kai Karbo ta Kai Kato zitun bere ondoan; bere anai Kai, gaur orren sakerrea dana, oso gutxi ari zan ordun.\nXII. 40.— Lege au, beraz, eman dezagun adiskidetasunari buruz; ez dezagun eskatu gauza lotsagarririk, ez dagigun ere ura eskatzen digutenean. Zuribide lotsagarria ta onartu ez ditekena da, bai gaiñerako utsetan, bai erriaren aitzikoetan, adiskide baten alde ari izan gerala aitortzea. Izan ere, Fani ta Eskebola, erria zemaitzen duten, galbideak urrundik ikusi bear ditugun lekuan bizi gera. Aita zarren oiturak okertu dira dagoneko beren leku ta ibilbidetik.\n41.— Tiberi Grak'ek erregetu nai izan zun ala, obeki esateko, errege izan zan zenbait illabetez. Erroma'ko erriak, iñoiz entzun ala ikusia ote zun orrelakorik? Tiberi Grak'en eriotz ostean ere, aren adiskide ta aldekoek yarraitu zioten. Pubili Eskipi'ri egin dagiotena ezin esan dut negar gabe. Karbo, al bezala, yasan dugu, Tiberi Grak'en zigorraldi berriagatik. Ez dut iragarri nai Kai Grak'en tribunagotik uste dudana. Gaitza geroago ta zabalagoa da; asi ezkero, ariñik, ondamendira doala. Ba-dakusazute zein kalte aundia egin duten auteskundeetan, lenik, Gabini legeak eta, bi urte geroago, Kasi'renak. (3) Iruditzen zait onezkero dakustala erria Agure-batzarretik alde egiñik, eta bearr-bearrenetako zerak lagunabarraren naikeriz erabakiak. Gizon geiagok ikasika baitute gaitza nola egin, ari nola buru egitea baizik.\n42.— Zergatik ari naiz auetzaz? Iñor ere ez dalako orrelakoetan, oldartzen gaizkiderik gabe. Oarrerazi bear zaie, ba, zintzoai, alabearrean eta ez yakiñik, onelako adiskidetasunetan erori ba'dira, uste ez dezaten, gaizki ari diran adiskideak alde bat uztera beartuak ez daudela; neke bat agindu bear da ere gaiztoentzat, eta ez txikiagoa yarrailleentzat, legauspenaren otsemaillentzat berentzat baiño. Elade'n nor Temistokel baiño argiagorik? nor altsuagorik? Pertsitarren aurkako gudan buruzagi, Elade yaregin zun yoputasunetik; bekaizkeriz atzerriratuta, ez zun eraman, bear bezela, aberri eskergaiztokoaren bidegabekeria. Gure baitan, Koriolan'ek ogei urte lenago egiña bera egin zun. Ez zuten izan aberriaren aurkako lagunik eta orrela biek beren buruak il zituten.\n43.— Orregatik, gaiztoen orrelako elkartasuna ez da adiskidetasunaren zuribideaz estaldu bear; aitzitik, oiñaze mota guzien bidez zigorrtu bearra da, iñork uste ez dezan, bere aberriari guda egiteraiño eltzen dan adiskideari yarraitzea zillegi dala. Izan ere, gauzak doazan bidean„ uste dut ori gertatuko dala egunen batean. Ta ez dut axol gutxiago nire eriotz osteko aberriaren egoeraz, gaur egunekoaz baiño.\nXII. 44.— Au izan dedilla, beraz, adiskidetasunaren lenbiziko legea: adiskideai gauza bidezkoak eskatu, ta adiskideengatik bidezkoak egin ditzagun; ez gauden, ere aien arrenen begira; beti tukuz, ezmezean iñoiz ez; ausartu gaitean aolku ematera zabalki. Aolku oneko adiskideek nausitasun aundiena izan dezatela ta ura darabiltela oarr-erazteko zabalki ez ezen, lazki ere bai, bearra ba'da, ta aien esana egin dedilla.\n45.— Elade'n entzun dudanez, yakituntzat artuak ziran zenbait gizonek atsegin izan dute, nik uste, aburu nabarmenak agertzeaz (ez dago, or dea, aien kako-makoetatik iges dagikenik). Batzuek, diotenez, adiskidetasun andiegietatik iges egin bear da bat batzuengatik kezkatsu ibilli bear ez dedin; bakoitzak, diote, ba-du asko ta geiegi ere bere azi-orraziakin; gogaikarria da iñorenetan geiegi sartzea; adiskidetasunaren ao-ugalak alik lasaien eukitzea da egokiena, nai duzunean, aiek zureganatzeko ala askatzeko; ongi bizi izateko, naretasuna baita aurrena, ta gogoa ez diteke artaz gozatu baldin bat bakarrik kezkatan ba'dago batzuengatik.\n46.— Beste batzu are ankerrkiago mintzatzen omen dira (arestian ukitu dut gai ori laburrki); uste dute adiskidetasunak babes eta laguntzagatik billatu bear dirala, ez onginai ta maitasarreagatik. Orrela, nork sendotasun eta indar gutxiago, izan eta adiskidetasuna naiago; ortatik dator emakumetxoek gizonek baiño geiago billatu bear dutela adiskidetasunaren magalpea, ezeukiek eukitsuak baiño areago, ta zorigaiztokoek zorionekoek baiñoago.\n47.— Ori yakintza ederra! Adiskidetasuna bizitzatik kentzen dutenek eguzkia ortzetik kentzen dutela iruditzen zait; betiko yainkoek ez baitigute eman ezer oberik, ez atsegingarririk. Zelako baretasuna da orrako ori? Irudiz, zoragarria izan liteke; egiz, ordea, ura zapuztu bear dugu askotan. Ez baita bidezkoa gauza naiz egipen zuzen bateri ez egitea, edo ekin ezkero ura uztea, kezkari itzuritzeko. Kezkatik iges ba'dagigu, onbidetik ere iges egin bear dugu, ta onek beraren aitziko gauzak gorrotatu ta narda egin bear ditu nekeren batekin; ontasunak gaiztakeria, garbitasunak lasaikeria ta kemenak koldarrkeria bezela. Ba-dakusazute, beraz zuzengabekeriek zuzentsuak atsegabetzen ditutela geienik, koldarkeriek kementsuak, lizunkeriek elikutsuak. Gogo ongi neurritua, beraz da gauza onakin poztutzen eta aitzikoakin naigabetzen.\n48.— Ortara ezkero, yakitunak min izan al ba'du bere gogoan —ta ba-du noski bere gogotik gizatasuna idokia ez dala uste ba-dugu— zer dala ta, adiskidetasuna bizitzatik kenduko dugu osoro, argatik nekeren batzu ez arrtzeko? Zer alde dago ba, gogo zirrarak kendu ezkero, ez diot gizonagandik abereaganaiño, gizonagandik zubileraiño, naiz arriraiño, naiz mota ortako edozein gauzaraiño ere? Ez baitiegu entzun bear onbide gogor, eta burdin-antzekoa nai dutenai; bera da, aitzitik, naiz adiskidetasunean, naiz beste gauza askotan, biguin eta malgua; adiskidearen onak zabaltzen bide du, aren elkaitzak estutzen. Beraz, adiskide batengatik maiz artu bear dan kezka ori, ez da adiskidetasuna bizitzetik idokitzeraiñokoa; ez baitugu ere onbidea zapuzten berekin, zenbait neke ta kezka daramatzilako.\nXV.— Baiña, len esan dudanez, onbide argiren bat dirdiratzen ikusi izatea da adiskidetasunaren erroa; gogo bat bere antzeko beste batekin batzen eta elkartzen da; ori yazotzen danean, maitasuna sortzen da bearrez.\n49.— Izan ere, zentzungabea da gauza uts askotan —aginbideak, ospea, etxeak, gorputzaren yantzia ta apaiña— atsegin artzea ta maitatu ta gure maitasuna ordaindu dezaken gogo zintzoaz, atsegin aundia ez izatea. Ezer ez baita elkarren onginaia, bata besteaganako laguntza ta eskerrak bezain atsegingarririk.\n50.— Ta gaiñeratzen ba'dugu, bidezki gaiñera dezakegunez, ezer ez dagola berera ekarrtzen eta eratortzen dunik antzak adiskidetasuna bere ganatzen dun aiñan, onartuko da, noski, egia dala onek onak maitatu ta, izatez ta alako aidetasunez elkarganaturik, aiekin batzen dirala; ez baitago ezer izaera bere antzekoengana baiño erakarriagorik, ezta erakarkorragorik ere. Orregatik, Fani ta Eskebola, agiri da, nire ustez, gizon zintzoek bearrezko elkarren onginaia dutela; izaerak agindutako adiskidetasunaren iturburua. Onginai au, ordea, gizadiaganaiño zabaltzen da ere. Zintzotasuna ez dalako biotz-igarra, ez berekoia, ez arroa; erri osoak babestu oi ditu ere, ta aiek zaindu obekienik; ez zun ori egingo, noski, lagu, nabarraganako maitasunik ez ba'lu.\n51.— Gaiñera, onura dala ta adiskidetasuna, asten dutenak, adiskidetasunaren lotura maitagarriena urratzen dute, nire aburuz. Adiskideak ekarri-onurak ez batzu atsegintzen bere maitasunak berak aiña; adiskideak ekarria eder zaigu, maitasarrez ekarria baldin ba'da. Beartasuna ez da, urbiltzekorik ere, adiskidetasunaren erroa; aitzitik esku-artez ta aberastasunez ornituenak eta onbidetsuenak, batez ere, —ta onbidea dugu elbide aundiena—, iñoren bear gutxien dutenak, eskuzabalenak eta ongilleenak ditugu. Ez dakit, ordea, adiskideak iñoiz gure bearrik ez izatea egokia danentz. Nun agertuko ote nun nire Eskipi'rekiko onginaia ez nire aolkuaren ez nire laguntzaren bearrik iñoiz ez ba'lu, naiz bakean, naiz gudan? Ez da, beraz, onura adiskidegoaren erroa, adiskidegoa onurarena baizik.\nXV. 52.— Ez zaie, ba, gozakeriz okitu-gizonai entzun bear, ez ariz, ez ustariz, ezaguna ez duten, adiskidetasunaz diardutenean. Nork naiko luke, ba, Yainko ta gizonen izenean! guzitariko atsegiñetan gaiñez egitea, gauza guzien ugaritasunean bizi izatea, baiñan iñor ez maitatzeko ta iñork maitatua ez izatekotan? Orrelakoxea dugu tiranoen (4) bizia; ez zintzotasunik, ez onerizkorik, ez onginaizko uste iraukorrik ez diteke artan izan; susmo ta kezka utsa da guzia, ta ez dago adiskidegorako tokirik.\n53.— Nork maite dezake, ba, bildur diona ala bere bildur dala uste duna? Lotsa erakusten zaie, ala ere, baiña gezurrez ta zenbait denboraz soillik. Erortzen baldin ba'dira, geienetan oi bezela, orduntxe ikusten da aren, adiskideak urri zirala. Tarkin'ek atzerraldian zegola esan omen zun: «Ikusi ditut nortzu nitun adiskide zintzo ta nortzu aizunezko, ez batzuai ez besteai bear bezela ordaindu ezin nienean».\n54.— Arritu egiten naiz, ala ere, bere arrokeri ta ozarkeriaz adiskide bat ere izan al ba'zun. Gizon onen izaerak ezin beregana zezaken egizko adiskiderik eta, orrelaxe ere, eukitsu askoren aberastasunak adiskidego ziñezkoak baztertzen ditu. Izan ere, Zoria ez baiña itsua bakarrik, begipetu ditunak itsutzen ere ditu; andiketa ta arrokeria nora aiek ara, ta ezer ez dagoke yasangaitzagorik ergel zoritsu bat baiño. Oartu diteke, ere, len aiurri gozoa zutenak, aginte, al izate ta zori onaz aldatzen dirala, antziñako adiskideak gutxietsi ta berriakin atsegin artzen dutelarik.\n55.— Zer zentzugabeagorik, ordea, ainbeste aberastasun, eskuarte ta eskuandi daukatenek, diruaren bidez eduki dezaketen guzia, zaldiak, otseiñak, yantzi ederrak, ontzi bikaiñak-berenganatzea ta biziaren apaingai onenak eta ederrenak diran adiskideak ez irabaztea? Gaiñerakoa berenganatzen dutenean, ez baitakite ez norentzat lortzen duten, ez noren alde ari diran ere, guzi ori indarrtsuenarentzat da-ta; adiskidetasunak, ordea, yabetza iraukor eta eskierra da edonorentzat; eta zoriaren emaitz-antzekoak diran beste gauza oriek iraun-erazten ba' ditugu ere, bizia, adiskideen artu-eman gabe, ezin liteke atsegingarri izan. Baiñan, aski da onetzaz.\nXVI. 56.— Erabaki bear ditugu orain, adiskidetasunaren mugak eta xedeak zeintzu diran. Oni buruz, iru iritzi daudela dakust, aietako bat ere onartzen ez dudala: lenbizikoa, adiskideentzat gure buruentzako maitasuna bera izan dezagula; bigarrena, gure aienganako onginaia, aiek guganako dutena bezainbatekoa izan dedilla; irugarrena, nork bere burua artzen dun aiñan, bere adiskideak ere aintzat ar dezatela.\n57.— Ez dut iru aburu orietako bat ere onartzen iñola. Lenbizikoa ez da egizkoa, nork bere, buruarentzat eta bere adiskidearentzat gogo bat bera izan bear dula. Izan ere, guregatik egingo ez genituken amaika gauza egiten ditugu adiskideengatik! zital bateri otoi eta arren egitea, beste bat garrazki erabilli ta gogorrez esetsi; gure gauzetaz ari dala omengarriak ez diranak, guzizkoak yotzen ditugu gure adiskideez ari dala. Gorabera askotan gizon zintzoek beren obariak galtzen ditute edo uzten ditute galtzen, beren adiskideek berek baiño geiago aietaz gozatu ditezan.\n58.— Bigarren aburuak onginaien eta laguntzaen, berdintasunaz neurtzen du adiskidetasuna. Estuegi ta murritzegia da adiskidetasuna orrela, zenbatzea, artua ta emana einkaturik. Aberatsago ta eskuzabalagotzat daukat egizko adiskidetasuna; artu duna baizik zeatz ez biurtzeaz ez du axolik. Zerbait galdu, edo lurrera erori, edo ordaiña baiño geiago emateaz ez da bildur izan bear adiskidetasunean.\n(1) Epikurtarrak ukitzen ditu or Kikerok: izan ere, yasangaitz zitzaion «Epikur'en zerri-taldea».\n(2) Eslaritza: censura, Erroma'ko aginbide bat.\n(3) Gabini-legeak, isilleko autarkia auteskundeetan agindu zun eta Kasi-legeak ebazleen erabakietan.\n(4) «Tirano»a, goreneko aginbidea indarrez artua zun erri-lagun altsua zan.


ZURE MUNDUA - E.T.S - EUSKALTALDEAK\nHasiera » DISKAK » ZURE MUNDUA – E.T.S\nZure mundua, 2013ko bukaeran eta 2014ko hasieran Usurbilgo Higain estudioetan grabatua eta nahastua izan zen, Haritz Harreguyren eskutik. Juan Hidalgok masterizatu zuen Madrileko Mastertips estudioetan, 2014ko otsailean.\nLan honetan taldeak bikain uztartu ditu Euskal Herriko ska erritmoen oinarriak diren alaitasuna, dantza eta kutsu sozial zein politikoa. Diskoaren ezaugarri nagusiak hauek dira: musika jostagarria poztasuna barreiatzeko dantzaren bidez eta hitz zuzenak arnasestuka eta hankaz gora harrapatzeko ezarritako boterea. Ska erritmoak nagusi diren disko batean balada eder zein hunkigarriak malkorako bidea egin dezake edozein herriko jaietako algara eta parrandan. En Tol Sarmiento taldeak, partisanoen antzera, mundua konpontzeko doinuak erabiliko ditu, edo futbol zaleak bere taldea bultzatu eta girotzeko, sexua askatasunean bizitzeko, mundu askeak eraikitzeko… En Tol Sarmiento musikaren doinuekin norberaren eta albokoaren munduak suspertzeko balio dezakete.\n<– ITZULI – TALDEA\ninoiz egin dugun diskorik onena YOUTUBEN ENTZUN: <-- ITZULI - ZE ESATEK\n2011ko martxoak 1ean "Puro Infierno" izeneko bigarren estudioko lana argitaratu zuten Vendetta taldeak. Disko berri honek lehenengo diskoaren Ska esentzia mantentzen du baina erritmo berrien presentzia nabari da. Hauen txertaketak...\nItziarren Semeak taldearen bigarren diskoa, Andoaingo Garate Studios-en grabatua eta nahastua Kaki eta Martxel Arkarazo teknikariekin. Ska, punk eta reggae doinuak dira nagusi. Kortatu, The Clash, Rancid edo NOFX bezalako...


Gizonezko bat atxilotu dute Getxon emakumezko bat bortxatzea egotzita | Gizartea | Berria\nGizonezko bat atxilotu dute Getxon emakumezko bat bortxatzea egotzita\nLan elkarrizketa baten harira jarri zen gizona andrearekin harremanetan; etxera eraman, eta eraso egin zion han. 44 urteko gizonezko bat da\nErasoa salatzeko protesta, Getxon, atzo. BERRIA Tamaina handiagoan ikusi\nAdineko bat zaintzeko lanpostu baten harira lan elkarrizketa bat egitea; argudio faltsu hori erabili du asteon Getxon (Bizkaia) gizonezko batek andrazko batekin harremanetan jarri, etxera eraman eta bortxatzeko. Eusko Jaurlaritzako Segurtasun Sailak eman du albistearen berri, eta andrearen salaketa jaso eta ordu batzuetara gizona atxilo hartu zutela esan dute; asteazkenean izan zen erasoa, eta ostegunean bertan atxiki zuten. 44 urteko gizonezko bat da.\nAndreak kontatu du adinekoak zaintzeko iragarki bat erabili zuela gizonak berekin harremanetan jartzeko. Areetan geratu ziren biak, gizonak lanerako eskaintza bat zuelakoan. Handik etxera joateko proposamena egin zion emakumezkoari, eta, behin hara iritsita, sofan esertzeko esan zion; atzetik hurbildu zitzaion ondoren, galtzak jaistera behartu zuen, eta bortxatu egin zuen. Atzo arratsaldean, komisarian zegoen oraindik gizona, epailearen aurrean deklaratzeko zain.\nAlbiste honek agerian utzi du ogibide gisara zaintza lanak eta etxeko zereginak dituzten emakumeen kalteberatasuna. Baldintza aski kaxkarretan dihardute gehienetan, eta lantokia zaintzen dituzten familien etxean bertan izateak —usu lo ere han egiten dute—, gainera, aparteko arrisku egoeretan jartzen ditu sarritan.\nHalaxe ondorioztatu du, esaterako, ELE Etxeko Langileen Elkarteak iazko jardunaren berri emateko plazaratu zuen txostenean. «Ez da salbuespena izaten tratu txarrek eragindako estresa», salatu du. «Sarri arbuiozko mezuak dakartza; lanerako duten gaitasuna auzitan jartzen diete, kobratzen dituzten soldatak ez dituztela merezi esaten diete, eta iruzkin arrazistak ere egiten dizkiete; baita gura ez dituzten hurbilketa edo proposamen sexualak ere. Lan arloko agintariek, ordea, ez dute ezarri andreen defentsarako esku-hartze mekanismo benetako eta praktikorik». Paperik gabeak izaten dira, gainera, behargin horietako asko —aipatu txostenaren arabera, iaz %24 ziren—, eta horrek oraindik gehiago zailtzen du haien egoera.


ZAeron garatutako metodo eta sistemak ezarriko balira A320neoaren hegalen konpositezko estalduren serieko produkzioan, 150 miloi euro aurreztuko lirateke urtean. Gainera, irtenbidea aurkituko lieke kalitate kontrolak, bereziki bisualak, produkzioaren hazkundeak eraginda konpondu ezin dituen arazoei. “In situ´ diren ikuskapen bisualeko prozesu horiek produktibitatea %30-50 gutxitu duten botila-lepo bilakatu dira.\nProiektuak 7 entitateen laguntza jaso du, hauen artean DANOBAT ETA IK4-IDEKO.\nInformazio gehiago. http://www.zaero-project.eu/\n721362 zenbakidun hitzarmenpean , proiektu honek Europar Batasuneko Horizon 2020 ikerketa eta berrikuntzarako programako dirulaguntza jaso du.


Uribe Kostako Mankomunitatearen Ukanauto zerbitzua datorren astean bueltatuko da - Uribe kosta - Hiruka.eus\nUribe Kostako Mankomunitatearen Ukanauto zerbitzua datorren astean bueltatuko da\nErredakzioa 2020-05-29 14:33\n© URIBE KOSTAKO MANKOMUNITATEA\nAlarma-egoera dela eta etenda egon den Ukanauto, autoa alokatzeko zerbitzu publiko, ekainaren 1etik egongo da berriro indarrean, Uribe Kostako Mankomunitateak adierazi duenez. Erabiltzean higiene-neurriak betetzeko jarraibideak argitaratu dituzte.\nFase berrian hainbat gomendio zabaldu ditu Mankomunitateak, Ukanauto erabiltzeko asmoa dutenentzat. Erreserbak telefonoz egin beharko direla adierazi dute, eta osasuna babesteko hainbat neurri bete.\nBesteak beste, ukipen-gainazalak desinfektatzeko eta autoak erabiltzen diren denbora guztian botatzeko moduko eskularruak janzteko eskatu dute. Ibilgailuetan halakoak egongo dira, baita gel hidroalkoholikoa ere. Bidaia hasi aurretik eta ondoren behar bezalako garbiketa egin beharra dago, horiek erabilita.\nGainera, maskara derrigorrez ipini beharra dago, azken aginduei jarraituz, eta ibilgailura sartzerakoan barruan dagoen airea ateratzeko leiho bat osorik zabaldu eta beste aldeko atea hainbat aldiz ireki eta ixteko gomendatzen dute. Ondoren hartu beharko dira eskularruak autoaren gordetegian, eta eskuak gelez garbitu ostean jantzi.\nGidatzen hasi baino lehen, gehien ukitzen diren aldeak garbitu beharko dira: bolantea, aginte-koadroa, aurreko panela eta martxa-palankaren heldulekua. Gidatzean, lantzean behin leihoa zabaltzeko ere gomendatzen da.


Elenak horren gogoko zituen galtzak erosteko dirua lortu zuen. Lehengusinari berarekin joateko eskatu zion, baina gauzak korapilatu egin ziren. Lehengusinari ez zitzaizkion Elenak gogokoen zituen galtzak gustatzen. Beste modelo ausarti eta modernoagoak probarazi zizkion, baina ez zuen arrakastarik izan. Lehengusinak behin eta berriro esan bazion ere, Elenak berak erabakitakoari eutsi zion. Hasiera batean lehengusina nahigabetu egin zen, baina, gero, egoera ulertu zuen.\nGaldetu norbaitek dirua aurrezten diharduen eta, hala bada, zertarako erabiliko duen. Piztu taldearen partaidetza proposatzen ditugun galderak erabiliz: demagun une honetan.... euro dituzula (proposatu kopuru desiragarria, handia), gaur gastatzeko.


Eta egokitzen bazaizu? - Gazteberri.eus\nEta egokitzen bazaizu?\nGuztiok amets egin dugu noizbait Gabonetako Loteriaren, Primitivaren edo Euromillonesen bidez milioidun izatearen aukerarekin. Baina, pentsatu al duzu zer egingo zenukeen diru horrekin guztiarekin?\nUrte amaiera eta gabonak gertu dira eta, tradizionalki, sasoi horri hasiera eman izan zaio Gabonetako zozketarekin. Aurten, aipatu zozketa abenduaren 22an izango da eta mundu guztiak du gutxi-asko diru kopuru garrantzitsu bat irabazteko itxaropena. Diru horrekin, hainbat gauza egin daitezke, adibidez, hipoteka ordaindu, ametsak bete, buruan duzun bidaia hori egin, kotxe handi bat erosi edo, besterik gabe, apeta bat asetu. Garbi dago, loteria egokituz gero, etorkizunari modu lasaiagoan aurre egiteko aukera dagoela.\nHala ere, loteria irabaztea ez da beti albiste ona; ez behintzat, epe ertainera begira. Izan ere, zenbait estatistiken arabera, sarritan, errealitateak irabazle zoriontsua gainditu ohi du. Hainbat azterlanen arabera, bost urte pasatu ostean, loteria irabazi duten lau pertsonetatik hiruk saria irabazi aurretik baino diru gutxiago dute. Datu horrek hausnarketarako bide eman beharko luke eta, beraz, garbi dago altxorra jaso aurretik komenigarria dela aholkularitza profesionala bilatzea.\nGauzak horrela, gure burua euren ondasunak handitzea edo, behintzat, mantentzea lortu duen laurden horretan kokatu nahiko bagenu, egin beharreko inbertsioetan lagunduko gaituen aholkulari bat bilatu beharko genuke. Esan bezala, kasu horietan (are gehiago oso diru kopuru handiez hitz egiten ari bagara) komeni da oinak lurrean mantentzea, hausnartzea eta eman beharreko urratsak hotzean planifikatzea. Gauzak ondo eginez gero, etorkizunean ospakizunetarako denbora izango da.\nZure finantza-egoera aldatu dela onartu\nHainbat kasutan (seguruenik, gehiegitan), erabaki garrantzitsuak bihozkadetan eta harreman afektiboetan oinarrituta hartzen ditugu. Horregatik, ezer egin baino lehen, loteria edo bestelako sari potoloren bat egokitu bazaizu, zure finantza-egoera aldatu dela eta egoera berri horrek arreta handiagoa eskatuko dizula onartu beharko duzu. Ez hori bakarrik, egiten duzun kudeaketak zuzena izan beharko du. Horrela, epe motzean zentratu beharrean, epe luzera begiratzen hasi beharko duzu. Ideia hori funtsezkoa da eta, horren baitan, zure ongizate-ekonomikoa egonkortuko da edo iritsi den bezain azkar aldenduko da. Zure bizitzako aukera onenaren aurrean egon zaitezke; ez alferrik galdu.\nOrain arte azaldutakoa garbi baduzu, lehen gomendioa zentzu komunekoa da: ez egin ezertxo ere; ezer ez. Hau da, ez atera kalera milioidun zarela oihukatuz, ez esan publikoki edo ez atera telebistan esku batean xanpain botila bat eta bestean saritutako txartela duzularik. Horietako bat bazara, agian, ez zenuke irakurtzen jarraitu behar. Beraz, ez azaldu inori, eta norbaiti esatekotan, bakarrik konfiantza osoko pertsonekin partekatu berri ona. Horrelako albisteak publikoak egiten direnean ohi baino lagun gehiago azaltzen dira eta telefonoa hartzen ez zuen neska edo mutil hori, agian, deiak bueltatzen hasiko da.\nBeraz, bizitza normala egiten jarraitu. Ez utzi lanera joateri. Denbora izango duzu horretarako eta nahi duzun ordutan esnatzeko (hori, noski, egokitu zaizun sariaren arabera).\nKobratu aurretik, aholkua eskatu\nGarbi dago horrelako sari handi bat egokitzen bazaizu zenbait egun beharko dituzula albistea behar bezala digeritzeko. Hala ere, zenbat eta lehenago aholkularitza profesionalaren eske joan, hobe. Finantza-aholkulari batek zure diruarekin zer egin dezakezun erabakitzen lagunduko dizu. Kontuan izan diru hori berean uzten baduzula urteak aurrera joan ahala balioa galduko duela.\nDemagun Gabonetako zozketan lehen saria egokitzen zaizula. Dezimo bakoitzeko 400.000 euro jaso beharko zenituzke, baina, errealitatean, ‘bakarrik’ 320.000 euro jasoko dituzu. Bai, falta den beste % 20 Ogasunak ‘irabaziko’ du. Diru hori guztia zure etxean gordetzen baduzu (koltxoiaren azpian esan ohi den bezala), 20 urte barru eta, batez beste, inflazio-tasa % 2koa bada (Europako Banku Zentralaren helburua), kopuru horren balioa 220.000 euro ingurukoa izango da.\nBehin aholkua eskatuta, garrantzitsuena epe motzera dituzun kreditu guztiak kentzea izango da; hots, interes-tasa altuak dituzten horiek (kreditu-txartelenak edo mailegu-azkarrak). Behin zor horiek kitatuta (hobe horiek ez badituzu), papera, arkatza eta kalkulagailua hartzeko unea da.\nBestelako mailegu edo hipotekak kitatu nahi badituzu, erabaki hori komenigarria den ala ez kalkulatu beharko duzu, betiere, kontratatuta dituzun baldintzen arabera. Hipoteka baten kasuan, adibidez, kontuan hartu beharreko irtenbide bat, guztiz amortizatu nahi ez bada, partzialki amortizatzearena da, ordaindu beharreko kuoten kopurua murriztuz eta, horrela, epeak laburtuz. Hala ere, gaur egun, interes-tipoak oso baxuak direnez, mailegu bat amortizatzea agian ez da erabakirik azkarrena eta, bai ordea, inbertsio interesgarriren bat egitea. Gainera, hipoteka-mailegua guztiz amortizatzen denean, ohiko bizilekuaren kasuan eskaintzen diren zerga-arinketak galduko zenituzke.\nEta bai, zergatik ez, apetaren bat ere asetu ahal duzu, baina beti kontuan izanik zure egoera eta behar berriak nolakoak diren. Ahal den neurrian, ekidin eragilketak. Kasu horietan, komenigarria da horrelako gastuetan irabazitakoaren % 10 baino gehiago ez xahutzea. Kopuru horrekin, nahikoa izan beharko zenuke apetaren bat asetzeko eta, horrela, gainera, jakin ahal izango duzu loteriari esker bere bizitza aldatu ahal izan duen gutxiengo horren parte zarela.\nIrizpidez inbertitzea da lortutako dirua oso denbora laburrean ez xahutzeko biderik onena. Baina ez ahaztu bizitzak badituela ezustekoak eta, definizioz, gutxien espero ditugunean azaltzen direla. Horregatik, komeni izan ohi da kapitalaren zati bat gehiegizko arriskurik hartu gabe berehalako likidezia eskaintzen duen deposituren batean gordeta izatea.\nBehin urrats horiek emanda, sobera dugun dirua non eta nola inbertituko dugun erabaki beharko dugu. Esan bezala, egokiena finantza-aholkulari batengana joatea da edo, aukera gisa, zure erreferentziazko banketxera. Bertan, laguntza eta aholkua eskainiko dizuten kudeatzaile adituak ere aurki ditzakezu. Inbertsio-produkturen bat aukeratu aurretik, ezinbestekoa da ulertzea errentagarritasuna ez dela aintzat hartu behar den aldagai bakarra. Kontuan izan ordainsaria beti arriskuaren araberakoa izango dela.\nDirua inbertitzeko erabakia norberaren izaeraren eta arriskuaz dugun pertzepzioaren araberakoa izango da. Finantza-produktuekin arriskurik hartu nahi duten horiek aurrezteko aukera dute edo, bestela, errentagarritasun baxuagoa duten alternatiba seguruetara jo dezakete, adibidez, deposituen bidez. Horregatik, ezinbestekoa da gaitasun-azterketa bat egitea finantza-ezagutzak eta esperientzia, finantza-egoera, inbertsioaren denbora-horizontea eta bilatzen diren helburuak ebaluatzeko. Modu horretan, behin ebaluazioa eginda, guretzat egokien den inbertsioa jakiteko aukera izan dezakegu, betiere kontuan hartuz, jada azpimarratu den bezala, ordainsaria edo errentagarritasuna beti arriskuaren araberakoa izango dela. Horregatik, inoiz ez duzu zure dirua ulertzen ez dituzun produktuetan inbertitu behar.\nAzterketa hori egin ostean eta gure profila zehaztuta dagoenean, aholkularitza fiskala eta finantzarioa ezinbestekoa da. Ahal den neurrian, aholkulari onak izatea komeni da eta ahal den neurrian, ekonomiaz eta finantzaz ikastea, oso mugikorra den sektorea baita.\nPrintzipioz, eskainiko dizkiguten produktuak edo zorroak hiru multzo nagusitan bildu daitezke: errenta aldakorreko inbertsioak, errenta finkoa eta monetarioak. Normalean, horiek Inbertsio Funts bezala aurkeztuko dira suposatzen duten abantaila fiskalak eta eragin fiskala ez duten aldaketak egiteko aukera dela eta. Gainera, zorro horiek hainbat inbertsio funtsetan banatzen dira eta, horrela, ez dira arrautz guztiak saski berean jarriko. Kasu horietan, hobe da dibertsifikatzea arriskuak ahalik eta txikienak izateko.\nEta gaztea bazara ere, ez ahaztu zure pentsioaz. Oraindik urrutiko gauza bezala ikusi arren, interesgarria izan daiteke zure kapitalaren zati bat pentsio-funts edo BGAE/EPSV batean sartzea. Abantaila fiskalak lortzeaz gain, etorkizunean zure pentsioa osatzen lagun zaitzakete.\nPrevious Ikusi behar sinesteko?\nNext Gazteok etxebizitzarekin dugun harremana eraldatzeko garaia da


Maiatzaren 29an Aramaion egingo du sarrera hitzaldia Patxi Uribarren euskaltzain berriak - Aramaio - Goiena.eus\nMaiatzaren 29an Aramaion egingo du sarrera hitzaldia Patxi Uribarren euskaltzain berriak\nLeire Kortabarria 2009-12-01 16:24\nPatxi Uribarren Leturiaga karmeldar aramaioarra euskaltzain oso izendatu zuen Euskaltzaindiak iaz, eta sarrera hitzaldirako badago data zehaztuta: maiatzaren 29an izango da, eta Aramaion egingo du hitzaldia. 11 urte zituenean alde egin zuen Aramaiotik, ikastera joateko, eta geroztik ez da han bizi izan, baina hartu-eman handia du jaioterriarekin.\nUribarren baserrian jaio zen Patxi Uribarren Leturiaga. Filosofia eta Letretan eta Teologian lizentziaduna da. 25 urtean Bizkaiko Foru Aldundiko itzultzaile ofiziala izan zen, baina beste lanbide batzuk ere izan ditu: besteak beste, irakaslea, idazlea eta artikulugilea izan da.\nEuskaltzain oso izendatu zuten 2008ko irailaren 26an. Henrike Knörrek zuen tokia betetzen du. Euskaltzain urgazle zen 1971z gero, eta batez ere hiztegigintzan jardun izan du: besteak beste, Euskarazko hiztegia (1986-1990), Sinonimoen hiztegia (1988), Eskola hiztegia (1991), Europa hiztegia (1993) eta 3000 Hiztegia (1996) egin zituen lantaldean ibili zen, Bostak bat lantaldean, hain zuzen ere.\nLantalde horren azken fruitua da oraintsu plazaratu den Adorez 11 hiztegi elebiduna delakoa, eta lan horretako ikerlanaren koordinatzaile izan da Uribarren. Berak esan digunez, "euskara normalizatzeko lagungarri izan dadin" prestatu dute, eta erantzun ona izaten ari da. Durangoko azokan ere salgai izango da hiztegi hori, 45 eurotan. 1.556 orrialdetan, 103.468 sarrera, 147.784 adiera eta 98.928 adibide batzen ditu, 3000 Hiztegia-k baino gehiago; hala ere, hura baino erabilgarriagoa da, edukia handiagoa den arren, 126 orri gutxiago dituelako.\nPatxi Uribarren Leturiagarekin elkarrizketa irakurtzeko aukera izango duzue abenduaren 4ko Goienkaria-n.


“Arrantza finantzatzeko zio ekologikoa erabili izan da” | “Arrantza finantzatzeko zio ekologikoa erabili izan da” – iparraldekohitza\n“Arrantza finantzatzeko zio ekologikoa erabili izan da”\nBizi guzia itsasoan eman eta, erretreta hartu eta lehorreko bizia gozatzen ari da Ubera. Preseski, bihar, Piarres Larzabal kolegioak kontzertu omenaldia antolatua du Donibane Lohizune eta Ziburuko arrantzaleei, Jai Alain.\nRichard Uberak (Ziburu, 1955) aspalditik ezagutzen du itsasoa. Baina enbata itsusienak gizakiak egiten dion ustiapenak ekarri dizkio. Ziburuko portuaren hondoratzea bizi izan du, naufragioa salbatzen entseatu bazen ere.\nItsasoa odolean duzu.\nFamilian bizi ginen Ziburuko Rekaldo etxe handian; emazteak lehorrean, ostatua eta hotela kudeatzen; gizonak, aldiz, itsasoan, aitak eta ottok itsasontzia baitzuten. Ene izenetik hasiz, ez nintzen arrantzale baizik izaten ahal! Arra-aitatxi belaontzi handietako kontramaisua ere bazen.\nNola zinen ofizioan hasi?\nEz nintzenez batere ostatuko, 7-8 urtetan hasi nintzen: ene barku ttipian jendeak eramaten nituen portutik itsasontzietarat; arraunak ni baino handiagoak ziren orduan! Aña deitzen ninduten.\nLizeoaz okaztaturik, Le Havrerat [Frantzia] alde egin nuen, alimaleko zamaontzi batean, marinel gazte, ikasteko, radarra eta abar zaintzen. Hala nintzen 17 urtetan Afrikan hegiz hegi ibili, portu guzietatik iragan eta zernahi gauza bilduz: alkohola, autoak… San Pedron baratu eta Krooman deitu 40 afrikar ere abordatzen ziren, goitirakoan, egurra kargatu ondoren, Abidjanen jausten zirenak. Hemen ikusten ez genituenak ikusi nituen, leprak janiko esku eta bisaia deformatuak… miseria. Sekulako zafla bildu nuen, ez baitzen diapositibetan erakutsi ziguten misionesten Afrika bera!\nOntziratu bai, baina honetakoan arrantzatu ere bai.\nZamaontziak hierarkizatuegiak baitziren, arrantzara pasatu nintzen, eta aitarekin ontziratu nintzen. Giro goxoa zen, zinezko arrantzaleak baitziren, 24 metroko itsasontzian hamalau gizon!\nOndotik, eskolarat itzuli nintzen, armada ere egin… Oso gogorra izan zitzaidan, uste dut alergia niola! Handik itzuli eta, aitarekin lanean hasi, Venezuelan urte bat bidaian pasatu, eta etxeratu nintzelarik berriz ere aitarekin lanean, emaztea haurdundu zenez lanari zinez lotu nintzaion. Hala, hamar bat urtez, hiru hilabetez nabigatzen genuen Dakarreraino, eta bertze hiruz pausan. Hamalau senegaldar baziren aborduan; ez zen inolako arazorik, orain erraten denaren kontrara.\nEta noiz zenuen zuhaurren ontzia ukan?\nOntzia ez zenez gehiago egokitua eta aitak erretreta hartzen zuenez, kapitain izateko ikasi eta ene gain hasi nintzen. Proiektu handi batean murgildu nintzen, ontzi handi bat eraikitzeko, baina semea eritu zitzaigun. Orduan, arrasta tinkatu nuen, eta planoak aldatu nituen bizi lasaiago baten egiteko menturan: gau guziz eta aste hondarretan etxean egoteko. 8 urteko semea galdu nuen.\nBeharrik orduan lanean arras sartua nintzela ilar bihika hobeki irentsi ahal izan bainuen. 55 urtetan nardatua nintzenez; kooperatibako presidente izana, ekoizleen elkartekoa ere bai… komertzio ganberarekin gatazkan… nabigatzetik gelditu eta barkua saldu nuen. Orain, gozatzen ari naiz! Ofizio zaila da, bizia idorrean baita, ez itsasoan, lurreratu eta bizkortzen hasi orduko, berriz ere itsasorat abian zara! Gauza anitz huts egiten dituzu, familia… Pentsa, gehiena ezagutu nuelarik bi hilabete zituen!\nZiburuko itsas kooperatibako lehendakaria izan zara.\nArrantzaleak lehiakorrak izan ohi dira, baina Koxe Basurko izeneko gizon handia gai izan zen, kofradietan oinarriturik, denen biltzeko eta kooperatibaren sortzeko, elkartasunean. Proportzionalki denendako bera zen kotizazioari esker, ororendako balio zuen tresneria erosten genuen. Tamalez, dena pikutarat igorri dute, batez ere komertzio eta industria ganberak [KIG]. Estatua bada ere portuaren jabe, Donibane eta Ziburuko herrien esku utzia zen, baina ibilmoldeari esker, arrantzaleak ziren zinezko kudeatzaileak. Baina, halako batean, Ziburun ezkerrak irabazi zuenez, Donibane Lohizuneko herriak ez zuen “gorriekin” lan egin nahi; hala, Baionako KIGk zuen parte hori hartu, sekulako bordela sakatuz. Pelagikoan ari ziren arrantzaleek, Europako mugak ireki zirelarik, Espainiako Estatuan saldu eta han zergak ordaindu bai, baina hemengo materiala erabili nahi izan zuten. Haatik, kooperatibak ezetz erran zion.\nBaina kooperatiba puxulu ikusten zutenez, KIGrengana abiatu ziren kexaka baizik eta moldaketak beharrezkoak zirela.\nArazoa da portuaren onetan aritzeko partez moldaketak plantan ezarri eta kexatu ziren ontzi haiek berek Hegoalderat alde egin zutela! Alta, erosleak ziren jinarazi behar, denek zuketelako irabazteko. Enetako, begi bistakoa zen. Deus entelegatu gabe, KIGekoak kooperatibaren arrunt kontra jarri ziren; gutun bat idatzi nion kasu eman zezan, kooperatiba peko errekarat abian zela… Baina arraposturik ez nuen sekulan ukan, eta desegin dute kooperatiba. Azken buruan, emaitza hor da: leher eginik den portuan dueluan ari diren hiru barku ttipi bertzerik ez da baratzen.\nZertan da arrantza?\nEnetzat zinezko arazoa gaiztoa da: arrantza finantzatzeko zio ekologikoa erabili izan da. Lehen, arrantzatzen zena saltzen zen, eta kitto. Gero, baliabidea babestu nahiz kuotak plantan ezarri dira, baina sistema horrengatik arrantza eskubideak guti batzuen esku gelditzen ari dira. Guk, aldiz, zergen bidez mugatzen genuen arrantza: sobera arrantzatzen zuenak gutiegi arrantzatu zuenari ematen zion, eta, hala, denak ongi bizi ginen, berdintasunean. Pena emangarria da oraingo sistema: antolaturiko ebasketa da! Erretretarat heltzean ontzia saldu bai, baina zinezko balioa kuotak edo arrantza eskubideak du.\nOroren buru, Islandiako egoerarat helduko gara: Intermache bezalako hiru armamentu potoloren esku izanen da kuota guzia, eta arrantzaleak horien menpe. Baina hori ez dagokio bakarrik arrantzari; denean barrena hola da, sistemak horra garamatza. Kuoten %90en jabe ginen; orain, berriz, Frantziako arrantzaren kuotaren %90 holandar funtsa duen France Pelagique enpresak du. Arazoa politikoa da.\nZein litzateke aterabidea?\nIkuspegiz aldatuko lukeen estatu bat baldin bagenu, France Pelagiquek dituen kuotak erosi, eta arrantzaleen artean banatuko lituzke. Haatik, jabe bakarra estatua litzateke, baliabidea errespetatuz. Nola da posible basa-baliabideari balio bat eman eta pribatizatzea? Zergatik da Frantzian lurpekoa estatuarena, eta itsasokoa, aldiz, pribatuena? Politika hutsa da!\nAske utzi dute Teo Salamon, goizean Baionan atxiloturiko gaztea\nLan kodearen erreforma kentzeko eskatu dute Patrick Kanner ministroaren aitzinean


Gipuzkoako Foru Aldundiak ez ditu Topagunea eta Kultur Errota babestuko - Mondraberri\nDonostia, otsailak 19\nAldundiak ez du aurten Kultur Errota babesteko lankidetza hitzarmena egingo Euskara Elkarteen Federazioarekin.\nGipuzkoako Foru Aldundiak aurten Topagunea Euskara Elkarteen Federazioa eta Kultur Errota babesteko zeukan lankidetza hitzarmena bertan behera utzi du. Topaguneak aurten 49.000 euro jasotzea espero zuen handik, eta diru horren zatirik handiena Kultur Errotarako erabiltzeko asmoa zegoen. Bizkaiko Aldunditik diru laguntza jasotzen segituko du eta aurten Arabakotik ere emango diote.\nKultur Errota euskarazko kultur sorkuntza herritarrei hurbiltzeko asmoz sortu zuen Topaguneak, "euskararen erabilera bultzatuz euskaldun komunitate trinko eta zabala antolatzeko xedez". Hala, formatu txikiko ekimenak egin izan ditu urteetan. 11 ediziotan ehunka sortzailek 1.700 emanalditik gora eskaini dituzte Euskal Herrian.\nGipuzkoako Aldundiak aurten berak kultur ekitaldiak antolatzeko proiektua duela esan zuten atzoko agerraldian Topaguneko hainbat kidek, eta enpresa bat hartuko duela hori kudeatzeko. Topaguneak uste du modu horretara Euskara Elkarteen Federazioaren sustapen lana ere ezbaian jarri dutela.\nAED Euskara Elkartea Topagunea osatzen duten elkarteetako bat da.


Bi emakumeri eraso egin diete Gasteizen\nHaien bikotekideek eraso diete bi emakumeei, eta atxilotu egin dituzte bi gizonezkoak.\nAdurtzako auzoa, Gasteizen.\nAsteazkenean haien bikotekideei erasotzeagatik atxilotu zituzten Gasteizko (Araba) bi gizon; 30 urte ditu batek eta 39, aldiz, besteak. Bi kasuak gaueko 22:00 aldera izan ziren.\nAdurtza auzoan izan zen erasotua emakumeetako bat. Kalean aurkitu zuten, jasandako biolentzia fisikoaren aztarnekin. Emakumearekin eztabaidatu zuela onartu ondoren eraman zuten atxilo haren bikotekidea.\nBigarren kasuari dagokionez, poliziari deitu zion erasotua izan zen emakumeak, bere bikotekideak mehatxatu, iraindu eta etxetik ateratzea ukatu ondoren.


Frantziako fabrikazioen hazkundea abenduan moteldu da - #PMI - EBko erreportaria: EBko erreportaria\nFrantziako manufakturaren hazkundea abenduan arindu zen aurreko hilabetearen aldean, inkesta batek erakutsi duenez, eurogunearen bigarren ekonomia handiena geldotu egin da seinale; idazten du Sudip Kar-Gupta.\nFabrikatzaileen azken Erosketen Kudeatzaileen Indizea abenduan 50.4ra jaitsi zen azaroan 51.7tik, IHS Markit-en datu konpilatzaileak esan zuen. Azaroak bost hilabeteko altuera izan zuen. 50 irakurketa jardueraren gaineko seinalearen gainetik.\nIHS Markit-ek gaineratu zuen abenduan Frantziako fabrikazioan negozio baldintzak hobetu ziren bitartean, hobekuntza tasa hiru hilabeteetan mantsoena izan zela.\nAtzerapena nazio mailako grebak Frantziaren garraio sistema deuseztatzen du sindikatuek, Emmanuel Macron presidenteak pentsio sistema berrindartzeko planen aurka protesta egiten duten bitartean.\n"Urrian eta azaroan bi hilabete itxaropentsu egon ondoren, Frantziako manufakturaren sektoreak hazkundea izan zuen abenduan", esan du IHS Markit ekonomialari Eliot Kerrrek.\n"Azken datuek produkzioaren gehikuntza marjinala eta negozio berrien uzkurdura berri bat baino ez dute agerian utzi. Horrek enpresei kontratazioak egiteari utzi eta sarrera erostea murrizten zuen ", gehitu du Kerr-ek.\nDatu osora harpidetzeko, egin klik hemen.\n« #France eta beste batzuek zerga banaketa aurreikusten dute #DigitalGiants-en\nAEBetako indarrek #Irango jeneral nagusia hil dute Bagdadeko aireportuan »


G7 ez! Beste mundu bat Euskal Herritik - Gazte Topagunea 2019\nG7ak mendebaldeko 7 potentzia ekonomikoak elkartzen ditu. Bertan biltzen diren estatuek merkataritza askea, desarautzea, aurrekontu austeritatea… bultzatzen dituzte, kapitalismoaren krisiei aurre egiteko desjabetzean sakontzeko estrategiak diseinatzen direlaik G7aren gailurretan.\nDatorren gailurrak berezitasun bat izango du: Euskal Herrian iraganen da, kapitalismoaren, hetero-patriarkatuaren eta inperialismoaren zapalkuntzei erresistentzia, elkartasuna eta bestelako mundu bat eraikitzeko borondatea sustraituak eta bizirik diren lurralde honetan.\nSaio honetan, alde batetik G7ak ordezkatzen duen munduaren antolaketa eta gobernantza eredua ezagutzeko aukera izango dugu. Bestetik, abuztuan Miarritzen egingo den G7aren gailurraren aurka antolatzen dabiltzan gazteak izango ditugu gurekin.\nGorka Martija (OMAL-eko kidea)